Mikkel Näkkäläjärvi

Mikkel Antte Iisakki Näkkäläjärvi (s. 19. kesäkuuta 1990 Inari) on SDP:n puoluesihteeri. Hän toimi Demarinuorten puheenjohtajana vuosina 2016–2020. Näkkäläjärvi on Rovaniemen kaupunginvaltuuston 2. varapuheenjohtaja. Keväästä 2020 hän on työskennellyt Palvelualojen ammattiliitto Pamin Pohjois-Suomen aluepäällikkönä. Koulutukseltaan Näkkäläjärvi on hallintotieteiden maisteri Lapin yliopistosta.  

Näkkäläjärvi on toiminut Suomen opiskelijakuntien liitto – SAMOK ry:n varapuheenjohtajana sekä Pohjoismaiden ja Baltian maiden Demarinuorten puheenjohtajana.

Poliittinen toiminta 
Näkkäläjärvi nimitettiin vuoden 2015 Suomen YK-nuorisodelegaatiksi. Näkkäläjärvi oli SDP:n eduskuntavaaliehdokas Lapin vaalipiirissä vuoden 2015 eduskuntavaaleissa. Hän sai 640 ääntä eikä tullut valituksi.

Sosialidemokraattisten Nuorten puheenjohtajaksi hänet valittiin vuoden 2016 liittokokouksessa. Hänet valittiin jatkokaudelle 2018 liittokokouksessa. Vuoden 2020 liittokokouksessa Näkkäläjärvi ei hakenut enää jatkokautta.

Kuntavaaleissa 2017 Näkkäläjärvi valittiin ensikertalaisena Rovaniemen kaupunginvaltuustoon 335 äänellä. Kuntavaaleissa 2021 Näkkäläjärvi valittiin jatkokaudelle Rovaniemen kaupunginvaltuustoon 344 äänellä.

Demarinaiset palkitsivat Näkkäläjärven Risto Rohkea -tasa-arvotunnustuksella vuonna 2018. Perusteena olivat Näkkäläjärven kannanotot tasa-arvon ja yhdenvertaisuuden sekä feminismin puolesta.

Vuoden 2019 europarlamenttivaaleissa Näkkäläjärvi sai 10 761 ääntä eikä tullut valituksi.

Vuoden 2023 eduskuntavaaleissa Näkkäläjärvi oli SDP:n ehdokkaana Lapin vaalipiirissä. Hän sai 3 853 ääntä, mikä riitti varasijalle.

Yksityiselämä 
Näkkäläjärvi on kotoisin Inarista ja asuu Rovaniemellä puolisonsa ja kahden lapsensa kanssa. Hän on valmistunut Lapin yliopistosta hallintotieteiden maisteriksi. Hän on opiskellut aikaisemmin kone- ja tuotantotekniikkaa Vaasassa. Näkkäläjärven isä on pohjoissaamelainen. Näkkäläjärvi on kertonut identifioituvansa sekä saamelaiseksi että suomalaiseksi. Näkkäläjärvi on poronomistaja.

Rikostuomiot 

Helsingin Sanomat julkaisi ennen vuoden 2019 EU-vaaleja tekemänsä selvityksen ehdokkaiden rikostuomioista. Näkkäläjärveä ei mainittu artikkelissa nimeltä, mutta hän kertoi olevansa artikkelissa mainittu sosiaalidemokraattien ehdokas. Hän sanoi tekojaan nuoren ikänsä raskaimmiksi virheiksi. Näkkäläjärvi oli 16-vuotiaana saanut vuonna 2006 sakot eläinsuojelurikoksesta, kotirauhan rikkomisesta ja vahingonteosta. Hän oli tunkeutunut kissan omistajan mökkiin kolmen muun nuoren henkilön kanssa ja osallistunut kissan tappamiseen lyömällä sitä lapiolla. Vuonna 2011 hänet tuomittiin törkeästä rattijuopumuksesta ja liikenneturvallisuuden vaarantamisesta 30 vuorokauden ehdolliseen vankeuteen ja oheissakkoon. Näkkäläjärvi oli lomakkeella vakuuttanut 2019 eurovaaliehdokkaaksi asettuessaan ilmoittaneensa puolueelle mahdollisesta tuomiosta. Näin hän ei kuitenkaan ollut tehnyt.

Lähteet 
 Mikkel Näkkäläjärvi Rovaniemen demarien valtuustoryhmän johtoon, Lapin Kansa (maksullinen)
 Demarien puheenjohtajakisa lämpenee – Timo Harakka: ”Harkinta-aika on päällä”,  (digitilaajille) Helsingin Sanomat

Viitteet

Aiheesta muualla 
Mikkel Näkkäläjärven kotisivut
Mikkel Näkkäläjärvi Demarinuorten nettisivuilla
Liike2020-yhdistyksen kotisivut 

Demarinuorten puheenjohtajat
Suomen Sosialidemokraattisen Puolueen poliitikot
Suomen Sosialidemokraattisen Puolueen puoluesihteerit
Suomalaiset saamelaispoliitikot
Elävät henkilöt
Vuonna 1990 syntyneet